Źle sie pokuloł tyn szpil do przijezdnych. Od piyrszej minuty trza było gōnić wynik. Przi umiyjyntnie cofniyntym Piaście i darymnej skutyczności wicelidera tabeli inkszy wynik jak zwyciynstwo gospodorzy ni mōg być tukej możliwy.
Piast wygrywo z Górnikiym po roz piyrszy odkōnd zameldowoł sie nazot w Ekstraklasie. Przerwoł passa trzech przegranych szpilōw z rzyndu.
90+5 min. – Z ciekawszych rzeczy zapisać trza jeszcze drugo żōłto i czerwōno kartka do Bartosza Iwana i Górnik kōńczy w 10.
90+5 min. – Jeszcze na zolu Murawski. Piast już ni może tukej stracic punktōw.
90+4 min. – Od bramki Trela. Bal furgnie już fōrt na połowa Górnika.
90+3 min. – Piast gro tera coroz czynścij w zapasy…
90+1 min. – Niy poradziōł dogōnić przeciwnika nogami, dogōniōł rynkami. Zasłużōno żōłto kartka do Matrasa.
90+1 min. – Złazi bohatyr 53. sekundy, Ruben Jurado. Na boisku Wojciech Kędziora.
89 min. – Nakoulma tera w kōńcu fajnie wjechoł szesnostka, położōł se na zolu obrōńcy. Bala jednak niy opanowoł.
88 min. – Kiery to już faul Piasta. Grubiorze próbujōm popilowac z grōm. Piast jednak dzisio mōndrze sie brōni.
86 min. – Nakoulmie niy idzie – Górnikowy niy idzie. Jak sie mo taki lagi i sie niy szczylo to ciynżko myśleć o punktach.
84 min. – Jako laga Nakoulmy! Tela placu… tela czasu… A Prezes trefio w tormana. Dobitka do pustej blokujōm obrōńcy.
83 min. – Bramkowo serio Zachary przerwano. Dzisio już nic niy klupnie. Za niego na boisko na ostatni minut leci poszarpać Oziębała.
82 min. – Urywajōm sekundy kaj yno sie do gospodorze. To może nerwować synkōw z Zabrzo.
80 min. – Prostopadły bal do Podgórskigo… Torman przitulōł go warcij.
79 min. – Z roga Piast. Głōwka Zbozienie ni mōgła samek nic zdziałać.
78 min. – Niy doł sie tera chyciś w paści ofsajdowe Jurado. Mōgło być groźnie, ale Hiszpan przihamowoł i było ,,po ptokach”, ale ōni już gola niy potrzebujōm.
77 min. – Doł sie obalić Podgórski, a sekundy lecōm…
76 min. – Śloz aktywny dziso Madej. Na placy gry jes już Mosznikov
75 min. – Próbuje Górnik ,,klepać” pod bramkōm gospodorze, ale jes tamek sztyjc za ciasno. Nic nowego…
74 min. – Za piyknego fusbalu Piast dzisio niy gro, ale trza pedzieć, że sōm pierōnym skuteczni tak z przodku jak ze zadku.
73 min. – Defynsywa Piasta zaś wyprzedzo napadziorōw w szesnostce.
72 min. – Torman Piasta sztyjc leży na murawie po tej sytuacji. Chyba źle stōmpnōł, abo chyciōł go jakiś skurcz. Masażyści już w akcji…
70 min. – Zaś cyntra z wolnego Małkowskigo. Kiery już roz oglōndōmy w tyn szpil tyn obrozek? …Darymny futer. Za głymboko wciepany bal chyto Trela.
69 min. – Prezes straciōł bal w ataku. To bez godki ni ma jego szpil…
67 min. – Widzymy statystyka fauli. 14 razy faulowoł Piast, yno 6 razy Górnik. To tyż coś godo o tym szpilu. Piast sie brōni. Górnik klupie jednak głowōm w mur.
65 min. – Trzimoł przeciwnika Wełnicki, bez co zatrzimoł cołko akcjo gospodorzy i za chwila obejrzoł żōłto kartka.
64 min. – Sytuacyjny bal do Piasta. Steinbors bōł daleko za 11 metrym. Szlag sprzed bramy wybijo, kieryś z obrōńcōw.
63 min. – Z boiska śloz gyna Wilczek zdobywca drugigo gola i asystynt przi piyrszym.
62 min. – Małkowski technicznie pocylowoł z wolnego w sōm winkel bramki, ale dobrze ustawiōny Trela ni mioł z tym żodnych problymōw.
60 min. – Po wymiyniyniu poru podać wzdłuż szesnostki gospodorzy, Olkowski oddowo piykny szlag po zolu. Trela jednak niy drzymie, wybijo nogōm.
58 min. – Ciynżko tera pedzieć czy Górnik poradzi dzisio odmiyni losy tego szpilu tak jak udało im sie to choby w spotkaniu z Śląskiym Wrocław. Zdo sie, że dzisio czegoś im brakuje.
Bal wciepany z ausu fōrt pod brama Górnika odbijo sie jeszcze od zola. Ani torman ani obrōna niy poradzi tego wyjaśnić, beztōż może tamek wrazić głowa grocz Piasta. Bal odbijo sie od laty i minimalnie przekraczo piska bramkowo.
55 min. – Wilczek na 2:0!
54 min. – Tera dobre dograni Wilczka przeciōn Klepczyński, kieby nie jego wślizg przeciwnik miołby seta.
52 min. – Na spolōnym Podgórski. Kopnōł jeszcze chyba bal po gwizdku. Tym razym syndzia jednak doł mu jeszcze pokój.
51 min. – Podgórski szczasnoł sie z rywalym, skuli czego mielimy krōtko przerwa w grze.
50 min. – Na spolōnym chycōny Zachara.
48 min. – Iwan obalōł sie jak paniczka i arbiter ,,nagrodziōł” go za to geszynkiym w postaci żōłtej kartki za symulowani.
47 min. – I mōmy piyrszo tako kōntra. Szlag Jurado nogami odbijo Steinbors. Jeszcze lepszo laga mioł tyn kiery dobijoł. Bal za bramkōm.
46 min. – Od piyrszej minuty drugij połowy widać jak ta gra bydzie tera wyglōndać. Górnik wysoko, Piast czeko na jakiś ausdruk rywali i wartko kōntra.
46 min. – Już sōm my nazot. Zaczynajōm goście w biołych strojach.
Posiadani bala ewidyntnie do Grubiorzy, ale synki z Zabrzo, chocioż przekludziyli pora ciekawych akcji, to ani razu nie trefiyli w światło bramki Treli. Czekōmy na drugo połowa…
45 + 3 min. – Już chyba nic niy wymyśli w tej połowie Górnik… Kōniec.
45 + 1 min. – Gryfny prostopadły bal. Wartko akcjo Górnika zakōńczōno majtniynciym sie Prezesa. To była ,,seta”! Obrōna w kōńcu rozmōntowano, ale dalij bramy ni ma.
45 min. – Obrōna Górnika tera stoi już na połowie Piasta. Fest wysoko, ale pod bramkōm Piasta beztōż tyż coroz bardzij ciasno.
44 min. – Dobrze wachowany dzisio Nakoulma. Synki z Gliwic praktycznie odcinajōm go od wszyjskich podań.
42 min. – Pora strat i odbiorōw w środku pola. Jedni i drudzy wysoko idōm na presa.
41 min. – Na zolu leży tera Wilczek. Coś napochoł przi walce w lufcie o bal. Chyba nadzioł sie na łokieć Szeweluchina.
39 min. – Nakoulma do Madeja. Tyn złazi do środka szesnostki. Zdowało sie, że oddowo szlag, ale ōn sztyj podciōngoł do przodku. Ostatecznie zablokowany, ale to mōgło sie podobać.
38 min. – Prziblokowoł i odkludziōł bal na aus defynsor Piasta. Górnik mo biyda sie przeciś
36 min. – Wartko teroski akcje przenoszōm sie z jednej na drugo strōna. Tympo szpilu ponadprzeciyntne jak na polsko Ekstraklasa.
35 min. – O rogu już niy pamiyntōmy. Atakuje Górnik.
34 min. – Dobrze z 20 metra sieknōł Murawski. Steinbors wybijo na rōg…
33 min. – Zawart w szesnostce Piast. Górnik sztyjc niy poradzi sam nic wymyślić.
32 min. – … Jurado odbiōł sie od Olkowskigo jak ping-pōng. Po kōntrze.
32 min. – Nastympny niywykorzystany rōg Górnika. Idzie kōntra…
30 min. – Szlag Wilczka po kierym bal polecioł Pōnbōczkowi w okno. Chyba wyżyj niż dalij. Tyn synek bez godki zrobiōłby kariera w fusbalu hamerykańskim!
28 min. – Bōmba w lata! Bramka Steinborsa aż sie zatelepała. Pōł drużyny Piasta jednak ewidyntnie zostałe chycōne teroski na spolōny
28 min. – Za głymboko cyntra Klepczyńskigo, chocioż bydzie rōg do Piasta
26 min. – Żōłto kartka zgarnōł Zbozień za ,,przitulani sie” do rozfechtowanego Prezesa
26 min. – Dużo placu mioł tera Piast na prawym skrzidle. Obrōna przeczytała jednak zagrani do środka.
25 min. – Nastympny wolny zza szesnostki, ale darymnie wykōnany i z kōntrōm cisnōm Piastunki.
24 min. – Zaś faul, zaś ze swojij połowy akcjo wykludzo Górnik.
23 min. – Bal już sie kulo po krōtkij przerwie kej leżoł na murawie jedyn z groczy gospodorzy.
21 min. – Pora razy goście chcieli głymboku wlyź w szesnostka bez długi wciepniynci bala z autu, ale bezpiecznie ,,na wyjazd” pograła defynsywa Piasta.
20 min. – Szlag z dystansu Murawskigo pewnie chyto torman Grubiorzy.
20 min. – Kości szczyrkajōm. Rywale niy szanujōm se szłapōw…
18 min. – Mōmy piyrszo karteczka. Spamiyntany przez arbitra Przybylski.
18 min. – Bal bez cufal trafiōł tera do Jurado. Hiszpan bez zastanowiynio klupnōł na brama, ale tyn szlag poprawi yno statystyki.
17 min. – Lekki miszōng pod bramkōm Piasta po cyntrze z wolnego, ale nic z tego ni ma.
16 min. – Krōtko z roga Małkowski i strata, ale zaroski mōmy ostry faul Podgórskigo i bal nazot trefio do gości.
15 min. – Wymuszōno zmiana w ekipie Piasta. Na boisku już Klepczyński za Króla.
14 min. – Cyntymetry! Mały kōnsek brakło a po zagraniu Madeja do środka, kieryś z jego kamratōw wraziōłby bal do siatki nogōm.
13 min. – Piyrszo dobro okazjo Górnika. Wywalczyli rōg
11 min. – Pierōnym niydokładnie gro na razie Górnik. Taktyka granio długich bali ,,kopnij a leć” niy wróży samek nic dobrego, akle to dopiyro poczōntek
9 min. – Zafyrloł tamek na prawym skrzidle Izvolt i zdało sie, że wywalczōł rōg, ale syndzia pokozoł, że od bramki zacznie Górnik.
8 min. – Coroz wyżyj podchodzi Górnik, ale akcje z przodku jeszcze sie niy klejōm.
7 min. – Tera Górnik próbuje uspokoić. Bierōm se to po leku. Chcōm wciōngnōnć gospodorzy na swojo połowa i wykludzić jakiś atak pozycyjny.
5 min. – Obejrzymy jak w długszej perspektywie podziało ta wartko brama na gości. Czy i kiedy sie spamiyntajōm…
4 min. – Piast dostoł szwōng. Górnik sztyjc niy wiy co sie robi…
Ewidyntnie przidrzymali tukej grubiorze. Do długigo bala za obrōńcōw dopod rozfechtowany Ruben Jurado i bez litości z zimno krwiōm pokōnoł Steinborsa.
1 min. – Brama! Wartki szpil. 1:0 do Piasta!
1 min. – Piyrszy gwizdek Pawła Pskita i jadymy…
A aktorami tego miyjmy nadziejo dobrego widowiska bydom dzisiej:
Piast: Dariusz Trela, Damian Zbozień, Csaba Horvath, Jan Polak, Krzysztof Król, Matej Izvolt, Mateusz Matras, Radosław Murawski, Tomasz Podgórski, Kamil Wilczek, Ruben Jurado
Górnik: Pavels Steinbors, Paweł Olkowski, Tomasz Wełnicki, Oleksandr Szeweluchin, Maciej Małkowski, Prejuce Nakoulma, Krzysztof Mączyński, Mariusz Przybylski, Bartosz Iwan, Łukasz Madej, Mateusz Zachara
Wicelider z Zabrzo kludzōny przez nowego trynera, Ryszarda Wieczorka przijyżdżo do sōmsiodōw z Gliwic po 3 punkty. To ōni sōm samek faworytym, ale trza pamiyntać, że Piast ostatnio tyż nieźle trzasko punkty (7 w ostatnich trzech szpilach).
Jeszcze 10 minut i na plac gry w Gliwicach wylecōm fusbaliści Piasta i Górnika, reprezyntanci klubōw, kierych kibice ,,niy za fest se przajōm”…
,,W nastympnym odcinku serialu o pogōni ,,Grubiorzy” z Zabrzo za warszawskimi ,,Wojokami” Legii rozfechtowani po zwycynstwie z Podbeskidziym fusbaliści 14-krotnego majstra Polski przijyżdżajōm do Gliwic. Tyn plac niy bydzie łatwym przistankiym na drōdze Górnika…”
Obejrzymy jak w długszej perspektywie podziało ta wartko brama na gości. Czy i kiedy sie spamiyntajōm…
szl_Latn szl_Latn szl_Latn szl_Latn pol_Latn szl_Latn szl_Latn swh_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn dyu_Latn szl_Latn szl_Latn szl_Latn bam_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn